ኮኦኪንሢ ማፃኣፔ.
8.
ዋይዙዋቴ! ዔራቶ ዔኤሊንታኔ፤ ማሊ ጶቂሥሢያ ዑኡዞ ፔኤኮ ዋይዚሳኔ። 
ጎይፆ ኮይላ ዓኣ ጌሜሮና ጎይፃ ዎላ ካኣማ ካኣማ ካራኣ ዔቃኔ፤ 
ካታሞ ጌሎ ካራ ዔቂ ሂዚ ጌይ ዒዛ ዔኤሊንታኔ፦ 
«ዓሲዮቴ! ዒንሢና ቢያ ታ ዔኤላኔ፤ ዓሲ ዜርሢ ቢያ ታ ዔኤላኔ፤ 
ዒንሢ ዔራቶባኣ ዓሳ፥ ዔራቶ ዴንቃኒ ኮዑዋቴ፤ ዒንሢ ዔኤዮ ዓሳ፥ ማሊ ጶቂሥሢ ሚኢሼ ማሁዋቴ። 
ታ ዒንሢም ኬኤዛ ዼኤፒ ባኣዚ ዓኣሢሮ ዋይዙዋቴ፤ ታ ዻንጋፓ ፒዜ ባኣዚ ኬስካኔ። 
ታኣኒ ጎኔ ማዔ ባኣዚ ኬኤዛኔ፤ ፑርቱሞ ታ ኮራ ዒፂንቴ ባኣዚኬ። 
ታኣኒ ኬኤዛ ባካ ቢያ ጎኔኬ፤ ዎቦ፤ ጊንሣ ሃሣ ዺዺንቴያቱዋሴ። 
ማሊ ጶቂሥሢ ዓኣ ዓሲም ቢያ ባካ ፔጋኣኬ፤ ዔራቶ ዓኣ ዓሲማኣ ፒዜ ማዒ ጴዻኔ። 
ቢራይዳፓ ባሼ ታ ዞሮ ዶኦሩዋቴ፤ ጌኤሺ ዎርቄይዳፓ ባሼ ዔራቶ ዶኦሩዋቴ።» 
«ታኣኒ፥ ዔራቶ ሚዛጶ ሹጫፓ ባሼ ማዔሢሮ ዓይጎ ባኣዚያ ዒንሢ ዓፃዼቴ ታኣና ዎላ ሄካንዳይ ፔቴታዖ ባኣሴ። 
ታና፥ ዔራቶኮ ማሊ ጶቂሥሢ ዓኣኔ፤ ዔራቶና ፒዜ ጌስቲሢና ታኣሮኬ። 
ፑርታ ባኣዚ ዒፂሢ ናንጊና ናንጋ ጎዳ ዒጊጪሢኬ፤ ታኣኒ ዖቶርሙሞና ሄርሺንቲና ዒዒፃኔ፤ ፑርታ ጎይሢና ዎቦ ጌኤሲና ታ ናሽኩዋሴ። 
ዞሮና ኮሺ ዔራቶና ታጊዳፓ ጴዻኔ፤ ማሊ ጶቂሥሢና ዶዱሞና ታኣሮኬ። 
ታ ዎልቄና ካኣታ ዎይሣኔ፤ ሱኡጎ ማዒ ዶኦሪንቴ ዓሳ ፒዜ ዳምቤ ጊኢጊሻኔ። 
ታ ማኣዴም ሱኡጋ ዎይሣኔ፤ ሃሣ ዖሎ ዓሶ ሱኡጋኣ ዓጮ ዎይሣኔ። 
ታኣኒ ታና ናሽካዞንሢ ናናሽካኔ፤ ታና ኮዓዞንሢ ዴንቃንዳኔ። 
ዖርጎቹሞና ቦንቾና ታ ኮይላ ዓኣኔ፤ ጋፑዋ ቆሎና ዲጪሢና ታኣሮኬ። 
ታጊዳፓ ዒንሢ ዴንቃ ባካ፦ ጌኤሺ ዎርቄና ሼኤሺ ጊኢጊሾና ቢራናፓኣ ባሻያኬ። 
ታ ጎይፃ ፂሉሞ ጎይሢኬ፤ ታ ሃንታሢ ፒዜ ዎጌ ጎይሢኬ። 
ታና ናሽካዞንሢም ቆሎ ታ ዒንጋንዳኔ፤ ማኣሮ ታ ዔያቶኮ ዖርጎቹሞና ኩንሣንዳኔ።» 
«ናንጊና ናንጋ ጎዳ ቢያ ባኣዚኮ ቤርታ ታና ማዤኔ፤ ሚና ዓዓርቃዖ ዒዛ ማዾኮ ታና ቤርቲ ማሄኔ። 
ሳዓ ማዢንታንዳሢኮ ቤርታ ሚርጌ ዎዴኮዋ ቤርታ ታ ዶኦሪንቴኔ። 
ዓልቃ ዋኣፃ ዓልቃንዳሢኮ ዼኤፖ ባዞ ዋኣፃኣ ጴዻንዳሢኮ ቤርታ ታ ሾይንቴኔ። 
ዹኮና ጌሜሮና ማዢንታንዳሢኮ ቤርታ ታ ሾይንቴኔ። 
ፆኦሲ ሳዖ ቢያ ማዣንዳሢኮ ቤርታ ሃሣ ጊንሣ ቤርታሳ ዓጫታዖ ማዢንታንዳሢኮ ቤርታ ታ ሾይንቴኔ። 
ናንጊና ናንጋ ጎዳ ጫሪንጮ ዼጊዲ ሚጬ ዎዶና ሳዖኮ ዑፃ ዓኣ ጉሮ ቤዞዋ ዼኤፖ ባዞኮ ዑፃ ማሂ ጊኢጊሼ ዎዶና ታኣኒ ዒኢካ ዒዛና ዎላኬ። 
ሻኣሮ ሳዖኮ ዑፃ ጉሮ ቤዛ ዒ ጌሤ ዎዶና ዼኤፖ ባዞኮ ዓልቃ ካሮ ቡሌ ዎዶና 
ባዞ ዋኣፃ ዔያቶም ጌይንቴ ቤዛፓ ዑሣ ሌካ ዼግ ጎዑዋጉዲ ዒ ዓይሤ ዎዶና ሳዖኮ ዓይፆ ካሮ ዒ ዶዲሺ ማዤ ዎዶና ታኣኒ ዒኢካ ዒዛና ዎላኬ። 
ዒማና ታኣኒ ዔርቴ ማዻ ዓሲ ማዒ ዒዛና ዎላ ዓኣኔ፤ ቢያ ኬሊ ታ ዒዛ ዎዛሳኔ፤ ታኣኒያ ዒዛ ቤርታ ዎዛዻኔ። 
ዒዚ ማዤ ዓጮሮ ታ ዎዛዻኔ፤ ዓሶ ዜርፆሮዋ ታ ኮኦማኔ።» 
«ታ ናይዮቴ! ዋይዙዋቴ፤ ታ ጎይፆ ሃንታዞንሢ ዎዎዛዻኔ። 
ታ ዞራ ዞሮ ማሊ ጶቂሡዋቴ፤ ጪንጫ ማዑዋቴ፥ ቄል ጌይፖቴ። 
ታኣም ዋይዛሢ ቢያ ዎዴ ታ ካሮይዳ ዶዲ ጴዻሢ ታ ማኣሪ ጌሎ ካሮ ኮይላ ታና ካፓ ዓሢ ዓንጂንቴያኬ። 
ታና ዴንቃሢ፥ ሼምፖ ዴንቃኔ፤ ናንጊና ናንጋ ጎዳይዳፓኣ ቦንቺንቲ ዴንቃንዳኔ። 
ታና ዴንቁዋ ዓቴሢ ፔጊዳ ሜቶ ዔኪ ዬዓኔ፤ ታና ዒፃሢ ሃይቢ ናሽካኔ።» 
