ዒዮቤ ማፃኣፖ.
34.
ዔሊሁ ጊንሣ ጌስታዖ፦ 
«ዒንሢ ሃይ ዔሮ ዓሳ ታ ጋዓሢ ዋይዙዋቴ፤ ዒንሢ ሃይ ጪንጮ ዓሳ ታኣሲ ዒናፓ ዋይዙዋቴ። 
ሙኡዚ ዎማዺታቴያ ዒንዲርሲዳ ዔርታሢጉዲ ጌኤሲ ጌስቶ ጎይሢያ ዋይዚዳ ዱማዺ ዔርታኔ። 
ፒዜ ማዔ ባኣዚ ኮሺ ኑ ዛጊ ዶኦሮም፤ ኮሺ ማዔ ባኣዚያ ዎላ ኑ ዔሮም። 
ዒዮቤ፦ ‹ታኣኒ ጌኤሺኬ፤ ፆኦሲ ጋዓንቴ ፒዜ ዎጊሢ ታኣም ዒፄኔ። 
ታኣኒ ጎኔ ዓሲታዖ ሉኡዚ ዓሲ ማዒ ፓይዲንቴኔ። ፔቴታዖ ዻቢንቲ ታኣኮ ባኣንቴ ፓፁዋ ኪሢና ታ ሜታዻኔ› ጌዔኔ።» 
«ዒዮቤጉዲ ፆኦሲዳ ሌቂ ጌስታ ዓሲ ጎዖንቴ ጴዻንዳኣሲንታኔ? 
ዒዛኮ ላጎንሢ ፑርታ ማዻያኬ፤ ዒ ፔኤቃሢያ ፑርቶ ማዻዞንሢናኬ። 
‹ፆኦሲ ዎዛሲሢ ዓሲም ዓይጎዋ ማኣዱዋሴ› ዒ ጋዓኔ።» 
«ሂንዳ ዒንሢ ማሊ ጶቂሣያ ማዔ ዓሳ ዋይዙዋቴ! ፆኦሲ ፑርታ ባኣዚ ማዻኒ ዻቢንቲያ ማዻኒ ቢያ ባኮ ዳንዳዓ ጎዳፓ ሃኮም! 
ፆኦሲ ዓሲም ዓሢ ማዼማ ጉዴያ ጪጋኔ፤ ዒ ሃንቴማ ጎይፆዋ ኮይሳሢጉዴያ ማዻኔ። 
ቢያ ባኮ ዳንዳዓ ጎዳሢ ፔቴታዖ ፑርታ ባኣዚ ማዹዋሴ፤ ዖጊዳኣ ዒ ዎጌ ዎቢሱዋሴ። 
ዓጮ ፆኦሲ ዎይሣንዳጉዲ ፆኦሲም ሃዳራና ዒንጌ ዓሲ ባኣሴ፤ ዓጮ ዑፆይዳ ዒዛ ሱኡጌ ማሂ ዶኦሬ ዓሲያ ባኣሴ። 
ፆኦሲ ፔኤኮ ዓያኖንታ ዑኡዞዋ ፔ ባንሢ ማሃኒ ማሌቴ፥ 
ዓሲ ዜርሢ ፔቴና ቢያ ባይቄያናንዳኔ፤ ጊንሣ ዓጮ ባንሢያ ማዔያ ናንዳኔ። 
ኔ ማሊ ጶቂሣያታቴ ሃያ ዋይዜ፤ ታ ጌኤዞዋ ዒናፓ ዋይዜ። 
ፒዜ ዎጌ ዒፃያ ዎይሣኒ ዳንዳዓ? ፂላሢና ዼኤፖ ፆኦዛሢና ኔኤኒ ዻቢንቴያኬ ጋዓኒ ዳንዳዓ? 
ካኣቲ ኮይላ፦ ‹ኔ ፓሡዋያኬ› ፖኦሊሶ ዓይሣ ሱኡጎዋ፦ ‹ዒንሢ ፑርታኬ› ዔያቶ ጋዓይ ዖናዳይ? 
ቢያሢ ማዤሢ ፆኦሲታሢሮ ዒዚ ፖኦሊሶ ሱኡጎ ዛላ ሌሊ ዔቃዓኬ፤ ዖርጎጫሢ ማንቃሢፓ ዱማሳዓኬ። 
ሳዓ ጊዲሚሺ ማዓዛ ዓሲ ቤዛ ሃይቃኒ ዳንዳዓኔ፤ ዒዚ ጎጋይቃንቴ ሼምፓሢ ዒዛኮ ኬስካኔ፤ ዎልቆና ዓኣ ዓሳ ዓሲ ዔያቶ ፔ ኩቻ ካኣሙዋንቴ ባይቃንዳኔ። 
ፆኦሲ ዓሲኮ ቢያ ሃንቲፆ ፓይዲ ዛጋኔ። ፔቴ ፔቴሢኮ ሃንቲፆዋ ዒ ካፓኔ። 
ፑርቶ ማዻ ዓሳ ዓኣሺንታ ቤሲ፥ ሻኔ ዹሚያኣ ፔቴታዖ ባኣሴ። 
ፆኦሲ ዓሲ ዎጌም ፔ ቤርቶ ሺኢሻኒ ሺኢካንዳ ኬሊ ጌሡዋሴ። 
ዎይሣ ዓሶ ቢታንታፓ ኬይሲ ዔያቶ ቤዛ ሜሌ ጌሣኒ ዔሮንዶ ጎይሢያ ዖኦጪ ዛጋኒ ዒዛ ኮይሱዋሴ። 
ዬያሮ ማዾ ዔያቶሲ ዔሪ ፔቴ ዋንቴና ቢታንታፓ ዒ ኬይሲ ባይዛኔ። 
ዔያታ ማዼ ዋይዞ ዒፆ ዛሎሮ ጎሞ ዓሶ ዓሲ ቤርታ ዒ ሜታሳንዳኔ። 
ዬያ ዔያቶይዳ ዒ ማዻሢ ዒዛ ጊንፆ ሃንቲፆ ዔያታ ሃሼሢሮና ዒዛኮ ዓይሢፆዋ ዔያታ ቶኦቼሢሮኬ። 
ማንቆ ዓሶ ዔያታ ሄርቂሢና ፆኦሲ ባንሢ ዒላታንዳጉዲ ማሄኔ፤ ፆኦሲያ ማንቆ ዓሶኮ ዒላቶ ዋይዜኔ።» 
«ፆኦሲ ጉሙርቁዋያ ፔኤኮ ዴሮም ዔቴ ቦኦካ ካኣታ ካኣታዻዛ ፆኦሲ ዚቲ ጌይ ዛጌቴ ዴራ ዓይጎ ዎኦታኒ ዳንዳዓይ?» 
«ዓሲ ፆኦሲም ሂዚ ጌዔቴ ኮሺኬ፦ ‹ታኣኒ ዻቢንቴያኬ፤ ጋዓንቴ ሃካፓ ሴካ ታኣኒ ዻቢንታዓኬ፤ 
ታኣኒ ማዼ ጎማ ዎኖታቴያ ታና ዔርዜ፤ ታ ዻቤያ ማዔቴ ማይ ላሚ ታኣኒ ማዻዓኬ› ጌዔ ዓሲ ዓኣ? 
ዓካሪ ኔኤኒ ፆኦሲ ማኪ ጌስቲፆ ሃሾ ዒፄኔ፤ ዬያሮ ዒዚ ኔና ሜታሴ ጎይሣ ዴዓንዳጉዲ ኔ ኮዓ? ዬያ ዛሎ ዔራሢ ኔናኬ፥ ታናቱዋሴ፤ ሂንዳ ኔ ጋዓ ባኮ ማሂ ታኣም ኬኤዜ።» 
«ታኣም ዋይዛ ዓሳ ሂዚ ታኣም ጋዓኔ፤ ጶቂሢ ማላ ዓሳኣ ሂዚ ጋዓኔ፦ 
‹ዒዮቤ ኬኤዛሢ ዔሩዋዖኬ፤ ዒዛኮ ሃይሳኣ ካኣፒኬ› 
ፑርቶ ዓሶጉዲ ዒ ማሂ ኬኤዛሢሮ ዒ ጋፒንፆ ሄላንዳኣና ዎይታቴያ ዛጊንታቴ ዓይጎ! 
ዒ ጎሜይዳ ጎሜ ቃሳኔ፤ ኑ ባኣኮይዳታዖ ቦሂሢና ኩቺ ዒ ባዓኔ፤ ፆኦሲ ዑፆይዳ ማኪሢ ጌኤሲ ዒ ጌስታኔ።» 
